To boligforeninger i Frederikshavn giver i denne weekend en hjælpende hånd med at give deres beboere mulighed for at blive testet for coronavirus.

Og ifølge Frederikshavn Boligforening er der en rigtig god grund til at gøre noget for at få antallet af testede op; mange af de beboere, der mødte op lørdag formiddag er nemlig aldrig blevet testet før. - Der er rigtigt mange her, der ikke kan komme udenfor en dør, og de er bange for at blive smittet. Det har jeg snakket med flere af de ældre om. Der er derfor mange her, der ikke er blevet testet før, siger Karl Falden, inspektør i Frederikshavn Boligforening
. Lørdagens test foregik i fælleshuset på Koktvedvej i Frederikshavn, hvor Frederikshavn Boligforening lagde lokaler til, så beboere i foreningens boliger kunne komme forbi og blive testet - uden tidsbestilling. Boligforeningen regner med at få 200 borgere igennem til test lørdag, og allerede i løbet af de første to timer var 100 blevet testet. Og weekendens testindsats er blandt andet målrettet de borgere, som ikke nødvendigvis er fortrolige med online tidsbestilling. Udover Frederikshavn Boligforening tilbyder boligforeningen Vesterport også hjælp til test af deres beboere i denne weekend.
 Og det er den vanlige PCR-test, borgerne fik tilbudt.